Βόρειο Ακρωτήριο (Νορβηγία)

Γεωγραφία

Ο απότομος βράχος του Βορείου Ακρωτηρίου βρίσκεται σε 71° 10'21" βόρειο γεωγραφικό πλάτος και 25° 47'04" ανατολικό γεωγραφικό μήκος, περίπου 2.102 χιλιόμετρα από τον Βόρειο Πόλο. Καταλαμβάνει τη βόρεια ακτή της νήσου Magerøya στη βόρεια Νορβηγία.
Συχνά αναφέρεται ως το βορειότερο σημείο της Ευρώπης. Ωστόσο, η γειτονική χερσόνησος Knivskjellodden, ακριβώς στα δυτικά, βρίσκεται 1.457 μέτρα βορειότερα. Ακόμη όμως και αυτό το σημείο, δεν θεωρείται το βορειότερο της ηπειρωτικής Ευρώπης καθότι, όπως και το Βόρειο Ακρωτήριο, βρίσκεται πάνω σε νησί.
Το βορειότερο σημείο της ηπειρωτικής Ευρώπης βρίσκεται στο ακρωτήριο Nordkinn (νορβηγ. Kinnarodden), που βρίσκεται περίπου 5,7 χιλιόμετρα νοτιότερα και περίπου 70 χιλιόμετρα προς τα ανατολικά του Βορείου Ακρωτηρίου. Το σημείο αυτό βρίσκεται κοντά στο χωριό Mehamn στη χερσόνησο Nordkinn. Στην πραγματικότητα το απόλυτα  βορειότερο σημείο της Ευρώπης, συμπεριλαμβανομένων των νησιών, είναι αρκετές εκατοντάδες χιλιόμετρα βορειότερα, είτε στη ρωσική Γη του Φραγκίσκου Ιωσήφ είτε στο Αρχιπέλαγος Σβάλμπαρντ της Νορβηγίας, ανάλογα με το αν η Γη του Φραγκίσκου Ιωσήφ, θεωρείται ότι ανήκει στην Ευρώπη ή στην Ασία.

Συγκοινωνία

Το Βόρειο Ακρωτήριο προσεγγίζεται από τον αυτοκινητόδρομο E69 μέσα από την ομώνυμη σήραγγα, ένα υποθαλάσσιο τούνελ που συνδέει το νησί της Magerøya με την ηπειρωτική χώρα.  
Το ποδηλατικό δίκτυο EuroVelo καλύπτει τη διαδρομή Βόρειο Ακρωτήριο-Σάγκρες (Sagres), στην  Πορτογαλία, μια απόσταση 8.196 χιλιομέτρων.
Τακτικές λεωφορειακές γραμμές συνδέουν την κοντινή πόλη Honningsvåg με το Βόρειο Ακρωτήριο (36 χιλιόμετρα), ενώ τουριστικά πούλμαν προσεγγίζουν πολλά κρουαζιερόπλοια στο λιμάνι της ίδιας πόλης, όπου βρίσκεται και το κοντινότερο αεροδρόμιο Honningsvåg, Valan (κωδικός IATA: HVG). 
Κατά τη διάρκεια της χειμερινής περιόδου, είναι επίσης δυνατόν να επισκεφθεί κάποιος το Βόρειο Ακρωτήριο, ωστόσο το τελευταίο τμήμα του δρόμου είναι ανοιχτό μόνο σε κάποιες, σταθερές ώρες. Ο δρόμος σε όλη τη διαδρομή μέσα από τη Νορβηγία μέχρι το Βόρειο Ακρωτήριο διατηρείται ανοικτός κατά τη διάρκεια του χειμώνα και είναι προσβάσιμος με συμβατικά οχήματα. Ωστόσο, απαιτούνται προφυλάξεις για να αντιμετωπιστούν οι σκληρές συνθήκες χιονιού και ανέμων, που υπάρχουν το χειμώνα.

Ιστορία

Το Βόρειο Ακρωτήριο πήρε το όνομά του από τον Άγγλο Σ. Μπόροου (Steven Borough), καπετάνιο του Edward Bonaventure, το οποίο απέπλευσε το 1553 σε αναζήτηση του βορειοανατολικού περάσματος (Northeast Passage, NEP), που θα οδηγούσε στην Ινδία.  Το 1943, έξω από το Βόρειο Ακρωτήριο, διεξήχθη η ομώνυμη ναυμαχία.

Αθλητισμός και τουρισμός

Το 2009 ο διεθνής πεζοπορικός αγώνας Trans Europe Foot, ξεκίνησε από το Μπάρι της Ιταλίας και τερμάτισε στο Βόρειο Ακρωτήριο. Η συνολική απόσταση ήταν 4.485 χιλιόμετρα.
Το πρώτο ετάπ του Αρκτικού Ποδηλατικού Αγώνα της Νορβηγίας (2014), πραγματοποιήθηκε στις Βόρειο Ακρωτήριο, στις 14 Αυγούστου 2014. Η ποδηλατοδρομία ξεκίνησε από το Χάμερφεστ, τερματίζοντας στο Βόρειο Ακρωτήριο. 
Το Βόρειο Ακρωτήριο είναι σημαντικός τουριστικός προορισμός με δικό του τουριστικό κέντρο, με εκθέματα και ταινίες από την ιστορία του. Είναι, ίσως, το πιο γνωστό νορβηγικό αξιοθέατο στο εξωτερικό˙ το επισκέπτονται, κάθε χρόνο, πάνω από 200.000 τουρίστες. Ωστόσο το εισιτήριο της εισόδου είναι πολύ ακριβό, κάτι που έχει προκαλέσει αρκετές αντιδράσεις, ακόμη και στο εσωτερικό της χώρας.